பாடம் 18
தேவன் தம் வாக்குத்தத்தத்தைப் புதுப்பிக்கிறார்
நோக்கம்: தேவன் தம் வாக்குத்தத்தங்களைக் காப்பாற்றுகிறார் என்பதற்கு மற்றொரு உதாரணத்தைப் பிள்ளைகளுக்குக் காட்டுதல்.
வேத வாசிப்பு: ஆதியாகமம் 18:1-15
மனப்பாட வசனம்: ஆதியாகமம் 18:14 – “கர்த்தராலே கூடாத காரியம் உண்டோ?”
பாடத்தை அளித்தல்
தொடக்கப் புள்ளி
சில பெரியவர்களையோ சில பிள்ளைகளையோ (வகுப்பின் உறுப்பினர்களாக இல்லாதவர்களாகவும் இருக்கலாம்) முன்கூட்டியே வரச்செய்து, ஒருவர் வீட்டுக்குச் செல்வதைப்பற்றிய ஒரு சிறு நாடகம் தயாரிக்கச் சொல்லுங்கள். ஒருவர் வீட்டின் உரிமையாளர்; மற்றவர்கள் சந்திக்க வருகிறார்கள். வாழ்த்துக்களைப் பரிமாறுவதையும் சிற்றுண்டி கொடுப்பதையும் பழகட்டும். ஒரு விருந்தினர் நற்செய்தி கொண்டுவருவார்.
இன்றைய போதனையின் முக்கிய குறிப்புகள்
1. ஒரு நாள் ஆபிரகாமுக்கு மிக விசேஷ விருந்தினர்கள் வந்தார்கள். அது மிகவும் வெப்பமான நடுப்பகல்; அவன் தன் கூடாரத்துக்கு வெளியே நிழலில் அமர்ந்திருந்தான். ஆபிரகாம் விருந்தினர்களை எப்படி வாழ்த்தி, சிற்றுண்டி அருந்த அழைத்தான் என்று விவரியுங்கள் (18:1-5).
2. ஆபிரகாம் சாராளிடம் சென்று அப்பம் சுடச் சொன்னான். பிறகு தேடிப்போய் மிகச் சிறந்த இறைச்சியைக் கொண்டுவந்து அதைச் சமைக்கக் கட்டளையிட்டான் (18:6-7).
3. ஆபிரகாம் விருந்தினர்களுக்குப் பரிமாறினான்; அவர்கள் சாராளைப்பற்றிக் கேட்டார்கள் (18:8-9). படம் 18-ஐக் காட்டுங்கள்.
4. அந்த விருந்தினர்கள் உண்மையில் தேவனுடைய தூதர்கள்; அவர்கள் ஆபிரகாமுக்கு ஓர் அருமையான செய்தியைச் சொன்னார்கள்: ஓராண்டில் அவனுக்கும் சாராளுக்கும் ஒரு மகன் பிறப்பான். இந்த வாக்குத்தத்தத்தை தேவன் முதலில் ஆபிரகாமுக்கு 25 ஆண்டுகளுக்கு முன்பே கொடுத்திருந்தார் (18:10).
5. கூடாரத்தினுள் சாராள் இந்த உரையாடலைக் கேட்டுக்கொண்டிருந்தாள். தூதன் சொன்னதைக் கேட்டதும் அவள் நகைத்தாள். படம் 18-ல் சாராளைச் சுட்டிக்காட்டுங்கள். பிள்ளை பெறும் வயதை அவள் எப்போதோ கடந்துவிட்டாள் – 90 வயது! அவளுக்கு எப்படிக் குழந்தை பிறக்கும் (18:10-12)?
6. சாராள் ஏன் நகைத்தாள் என்று விருந்தினர் கேட்டார். தேவனுடைய வல்லமையை அவள் சந்தேகித்தாளா? தேவன் சர்வவல்லவர்; தம் வாக்குத்தத்தங்களை எப்போதும் காப்பாற்றுகிறவர். படம் 16-ஐக் காட்டி, ஆபிரகாமுடன் தேவன் செய்த உடன்படிக்கையை பிள்ளைகளுக்கு நினைவூட்டுங்கள். இந்தக் குழந்தை தேவனுடைய அற்புதமாயிருக்கும். ஆனால் இப்போது சாராள் பயந்து, தான் நகைக்கவில்லை என்று மறுத்தாள். இருந்தாலும் தேவனுடைய இந்த வாக்குத்தத்தத்தை நம்புவது அவளுக்குக் கடினமாயிருந்தது. ஆபிரகாம் சாராளின் மகன் பிறந்தபோது அவனுக்கு ஈசாக்கு (“அவன் நகைக்கிறான்”) என்று பெயரிடப்பட்டது (18:13-15; 21:1-3).
மனப்பாட வசனத்தை மனதில் பதிய வையுங்கள்
கதைக்கு நம் பதில்
நீங்கள் ஒருவருக்குக் கொடுத்த வாக்கை நிறைவேற்றுவது கடினமாயிருந்தும் எப்படி நிறைவேற்றினீர்கள் என்பதையோ, நிறைவேற்றுவார் என்று நீங்கள் நினைக்காத ஒருவர் உங்களுக்குக் கொடுத்த வாக்கை எப்படி நிறைவேற்றினார் என்பதையோ பற்றி ஒரு உண்மைக் கதையைச் சொல்லுங்கள் அல்லது ஒரு கதையை உருவாக்குங்கள். தேவன் எப்போதும் தம் வாக்குத்தத்தங்களைக் காப்பாற்றுகிறார்.
